b'\n_START_ARTICLE_\nCharles Fitzgerald\n_START_SECTION_\nPerhe\n_START_PARAGRAPH_\nH\xc3\xa4nen is\xc3\xa4ns\xc3\xa4 oli Robert Uniacke Penrose (1800\xe2\x80\x931857) ja \xc3\xa4itins\xc3\xa4 Francis Matilda Austin (1807\xe2\x80\x931892). Charles meni naimisiin Henrietta Elizabeth Hewsonin kanssa 1882. He saivat kaksi poikaa ja kaksi tyt\xc3\xa4rt\xc3\xa4. Toinen pojista, John Uniacke Penrose Fitzgerald (1888\xe2\x80\x931940), liittyi my\xc3\xb6s laivastoon ja kuoli toisen maailmansodan aikana. Vuonna 1896 Charles vaihtoi oman sukunimens\xc3\xa4 Uniacke Penrose-Fitzgeraldiksi.\n_START_SECTION_\nUra\n_START_PARAGRAPH_\nH\xc3\xa4n liittyi laivastoon Krimin sodan ollessa k\xc3\xa4ynniss\xc3\xa4 1854. 1855 h\xc3\xa4n palveli It\xc3\xa4merell\xc3\xa4 ja seuraavana vuonna Mustallamerell\xc3\xa4. Sodan j\xc3\xa4lkeen h\xc3\xa4n palveli HMS Retributionilla Kiinassa (China Station) ja vuonna 1860 HMS Ariadnella. H\xc3\xa4net ylennettiin luutnantiksi toukokuussa 1861. Kymmenen vuotta my\xc3\xb6hemmin h\xc3\xa4n palveli yliluutnanttina HMS Herculesilla ja h\xc3\xa4net ylennettiin komentajakapteeniksi. H\xc3\xa4net nimitettiin apulaiskomentajaksi HMS Agincourtille, joka oli Brittil\xc3\xa4isen V\xc3\xa4limeren laivaston 2. divisioonan lippulaiva. H\xc3\xa4n vietti kolme vuotta HMS Asialla, joka oli Farehamin l\xc3\xa4helle ankkuroitu vanha purkki, jota komensi lordi Gilford. Teht\xc3\xa4v\xc3\xa4 oli huono urastaan huolehtivalle upseerille, mutta h\xc3\xa4n sai paljon lomia, jotka h\xc3\xa4n vietti mets\xc3\xa4st\xc3\xa4en. Ajoittain h\xc3\xa4net kutsuttiin sotaoikeuden j\xc3\xa4seneksi. Pit\xc3\xa4\xc3\xa4kseen merimiestaitojaan yll\xc3\xa4 h\xc3\xa4n purjehti kes\xc3\xa4isin pienell\xc3\xa4 jahdillaan Solentsalmella. HMS Asialla vietetyn ajan j\xc3\xa4lkeen h\xc3\xa4n eli tovin puolella palkalla ilman komennusta. Ollessaan Irlannissa h\xc3\xa4nelle sattui mets\xc3\xa4stysonnettomuus, jonka vuoksi h\xc3\xa4n oli s\xc3\xa4nkypotilaana melkein vuoden._NEWLINE_Vuoden 1878 alussa h\xc3\xa4nelle annettiin ensimm\xc3\xa4inen oma komentajuus. Lordi Gilford oli p\xc3\xa4\xc3\xa4ssyt amiraliteetin j\xc3\xa4seneksi ja saattoi nyt auttaa Fitzgeraldia saamaan V\xc3\xa4limerelle sijoitetun HMS Rapidin komentajuuden. HMS Rapid oli V\xc3\xa4limeren laivaston hitain laiva, jota yleens\xc3\xa4 k\xc3\xa4ytettiin irrallaan p\xc3\xa4\xc3\xa4osastosta. Kesti 14 kuukautta, ennen kuin Fitzgerald tapasi oman laivueensa komentajan, amiraali Geoffrey Hornbyn. Maaliskuussa 1880 h\xc3\xa4net ylennettiin kapteeniksi ja siirrettiin HMS Inconstantille. Vaikka h\xc3\xa4n kirjoitti purjehtimisesta, h\xc3\xa4n edusti kantaa, jonka mukaan laivaston tulisi luopua purjemastoista, joita viel\xc3\xa4 tuolloin k\xc3\xa4ytettiin koneiden kanssa rinnan monissa aluksissa._NEWLINE_1884 h\xc3\xa4n toimi Royal Naval Collegen kapteenina Greenwichissa. 1886 h\xc3\xa4n komensi HMS Bellerophonia. H\xc3\xa4n otti osaa meriasioista k\xc3\xa4ytyyn keskusteluun koko el\xc3\xa4m\xc3\xa4ns\xc3\xa4. H\xc3\xa4n kannatti julkisesti merivoimien budjetin korottamista yhdess\xc3\xa4 lordi Charles Beresfordin ja amiraali Sir Geoffrey Hornbyn kanssa, mik\xc3\xa4 johti vuoden 1889 Naval Defence Actin asettamiseen. 1889 h\xc3\xa4nest\xc3\xa4 tehtiin V\xc3\xa4limerelle sijoitetun HMS Collingwoodin kapteeni._NEWLINE_Fitgerald kannatti kontra-amiraali George Tryonin ideaa, jonka mukaan viestilippuj\xc3\xa4rjestelm\xc3\xa4\xc3\xa4 voitaisiin yksinkertaistaa taisteluolosuhteissa. Tryon hukkui, kun h\xc3\xa4nen lippulaivansa HMS Victoria upposi t\xc3\xb6rm\xc3\xa4tty\xc3\xa4\xc3\xa4n HMS Camperdowniin laivaston harjoituksissa. Tapahtuma k\xc3\xa4\xc3\xa4nsi mielipiteen Tryonin uudistusideaa vastaan, sill\xc3\xa4 Tryonia pidettiin syyllisen\xc3\xa4 onnettomuuteen. H\xc3\xa4nen k\xc3\xa4ytt\xc3\xa4m\xc3\xa4\xc3\xa4ns\xc3\xa4 lippuj\xc3\xa4rjestelm\xc3\xa4\xc3\xa4 my\xc3\xb6s syytettiin. Fitzgerald oli kuitenkin pyrkinyt kampanjoimaan Tryonin j\xc3\xa4rjestelm\xc3\xa4n k\xc3\xa4ytt\xc3\xb6\xc3\xb6noton puolesta my\xc3\xb6s h\xc3\xa4nen kuolemansa j\xc3\xa4lkeen ja edesauttamiseksi h\xc3\xa4n kirjoitti my\xc3\xb6s Tryonin el\xc3\xa4m\xc3\xa4kerran, joka kertoi amiraalin saavutuksista urallaan. Mielipide oli kuitenkin k\xc3\xa4\xc3\xa4ntynyt Tryonin j\xc3\xa4rjestelm\xc3\xa4\xc3\xa4 vastaan ja  Fitzgeraldin tukemispyrkimykset kostautuivat h\xc3\xa4nen uralleen._NEWLINE_1892 H\xc3\xa4nest\xc3\xa4 tuli merivoimien majoitusmestari ja h\xc3\xa4n oli merivoimien arkistoa yll\xc3\xa4pit\xc3\xa4v\xc3\xa4n yhteis\xc3\xb6n j\xc3\xa4sen. Tammikuussa 1893 h\xc3\xa4nest\xc3\xa4 tuli Pembroken merivoimien telakan p\xc3\xa4\xc3\xa4tarkastaja. H\xc3\xa4net ylennettiin kontra-amiraaliksi 1895. Vuosien 1897 ja 1899 v\xc3\xa4lill\xc3\xa4 h\xc3\xa4n toimi China stationin apulaiskomentajana. H\xc3\xa4n j\xc3\xa4i el\xc3\xa4kkeelle vara-amiraalina 1901.\n_START_SECTION_\nEnsimm\xc3\xa4inen maailmansota\n_START_PARAGRAPH_\n1904 Fitzgeraldia pyydettiin kirjoittamaan brittien merivoimien politiikasta saksalaiseen katselmukseen. Kirjoitus her\xc3\xa4tti kohua Saksassa, sill\xc3\xa4 se viittasi Saksan laivaston kasvamisen olevan uhka Britannian perinteiselle meriherruudelle. Fitzgerald v\xc3\xa4itti, ett\xc3\xa4 h\xc3\xa4nen kirjoituksensa saksankielinen k\xc3\xa4\xc3\xa4nn\xc3\xb6s oli v\xc3\xa4\xc3\xa4ristellyt h\xc3\xa4nen mielipiteit\xc3\xa4\xc3\xa4n, mutta joka tapauksessa h\xc3\xa4nen kirjoitustaan k\xc3\xa4ytettiin perusteena Saksassa merivoimien kehitt\xc3\xa4misen kiihdytt\xc3\xa4miselle._NEWLINE_Hieman ennen ensimm\xc3\xa4isen maailmansodan puhkeamista Sir Arthur Conan Doyle kirjoitti fiktiivisen tarinan Norland-nimisest\xc3\xa4 valtiosta, jonka kahdeksan sukellusvenett\xc3\xa4 sulkivat Britannian kauppamerenkulun ja pakottivat valtion antautumaan. Kirjoitus viittasi Saksan sukellusveneiden muodostamaan uhkaan. Doylen tarinan julkaissut The Strand julkaisi jatkojutussa eri asiantuntijoiden arvioita provosoivaan kirjoitukseen. Fitzgerald oli yksi asiantuntijoista ja h\xc3\xa4n kirjoitti: \xe2\x80\x9dEn henkil\xc3\xb6kohtaisesti usko, ett\xc3\xa4 yksik\xc3\xa4\xc3\xa4n sivistynyt valtio voisi torpedoida aseistamattomia ja puolustuskyvytt\xc3\xb6mi\xc3\xa4 kauppalaivoja\xe2\x80\x9d. T\xc3\xa4m\xc3\xa4 osoittautui pian sukellusvenesodank\xc3\xa4ynnin alettua suureksi virhearvioksi.'